अभिभावक बतौर मेरी यात्रा लगभग छह वर्ष पहले शुरू हुई। अब मेरी छह साल की बिटिया और तीन साल का बेटा है। यह यात्रा बहुत कठिन रही है परंतु इसने मुझे बहुत कुछ सिखाया भी है। अभिभावक बनने के बाद आपको इसके लिए हमेशा तैयार रहना चाहिए कि चीज़ें कभी वैसी नहीं होंगी, जैसा आपने सोचा था। जन्म के बाद से ही मेरी लड़की ने आधी रात से लेकर सुबह तक ज़ोर-ज़ोर से रोना शुरू कर दिया। उसे पेट दर्द होता था और इस दर्द को कम करने का कोई तरीका हमें नहीं मिल पा रहा था। मैं स्वयं को बहुत असहाय महसूस करती थी और नींद न होने व निराशा भाव के चलते अक्सर मैं भी उसके साथ रोने लगती थी। जब डाक्टरों ने मुझे बताया कि उसे कम से कम छ: महीने तक यह दर्द सहना होगा तो मुझे समझ नहीं आया कि मैं क्या करूं। मुझे लगा कि मेरी दैनिक प्रार्थनाओं से कुछ न कुछ अच्छा होगा और वही हुआ भी। मेरी लड़की का पेट दर्द कम होता गया और तीन महीने की आयु तक वह पूरी तरह गायब हो गया। आज मुझे अपने बच्चों को बढ़ते देख, उपलब्धियां हासिल करते देख और नई चीज़ें सीखते देख बहुत खुशी होती है। परंतु मेरी चुनौतियां, मेरी छोटी सी बच्ची के पेट दर्द की समस्या सुलझने से ही खत्म नहीं हो गईं – जैसा कि आपको नीचे प्रकाशित सूची से पता चलेगा और जो अधिकांश मांएं बिना किसी के बताए जानती हैं।